b'\n_START_ARTICLE_\nMikrokliini\n_START_PARAGRAPH_\nMikrokliini (KAlSi\xe2\x82\x83O\xe2\x82\x88) on t\xc3\xa4rke\xc3\xa4 magmakivi\xc3\xa4 muodostava tektosilikaattimineraali. Se on runsaasti kaliumia sis\xc3\xa4lt\xc3\xa4 kalimaas\xc3\xa4lp\xc3\xa4. Mikrokliini sis\xc3\xa4lt\xc3\xa4\xc3\xa4 usein pieni\xc3\xa4 m\xc3\xa4\xc3\xa4ri\xc3\xa4 natriumia. Se on yleinen graniiteissa ja pegmatiiteissa, ja mineraalia muodostuu ortoklaasin hitaan j\xc3\xa4\xc3\xa4htymisen aikana, sill\xc3\xa4 se on ortoklaasia vakaampi alhaisimmissa l\xc3\xa4mp\xc3\xb6tiloissa.\n_START_SECTION_\nOminaisuudet\n_START_PARAGRAPH_\nSanidiini on kolmas kalimaas\xc3\xa4lv\xc3\xa4n polymorfi, joka on vakaa ortoklaasia korkeammissa l\xc3\xa4mp\xc3\xb6tiloissa. Mikrokliini voi olla v\xc3\xa4rilt\xc3\xa4\xc3\xa4n kirkas, valkoinen, vaaleankeltainen, tiilenpunainen tai vihte\xc3\xa4, ja sille on luonteenomaista risuaitakaksostuminen, joka on seurausta monokliinisen ortoklaasin muutoksesta trikliiniseksi mikrokliiniksi._NEWLINE_Mikrokliini on kemiallisesti samanlainen monokliinisen ortoklaasin kanssa, mutta koska se kuuluu trikliiniseen j\xc3\xa4rjestelm\xc3\xa4\xc3\xa4n, s\xc3\xa4rm\xc3\xa4kulma on aavistuksen suoraa kulmaa pienempi. Mineraali on t\xc3\xa4ysin s\xc3\xa4\xc3\xa4nn\xc3\xb6llinen kaliummaas\xc3\xa4lv\xc3\xa4n trikliininen muunnos ja on ortoklaasin kanssa dimorfinen eli kaksimuotinen.\n_START_SECTION_\nMikrokliinin muunnokset\n_START_PARAGRAPH_\nMikrokliini ja ortoklaasi ovat monelta fyysiselt\xc3\xa4 osaltaan identtisi\xc3\xa4, mutta mikrokliini voidaan erottaa r\xc3\xb6ntgens\xc3\xa4teill\xc3\xa4 tai optisella tutkimuksella. Polarisoivalla mikroskoopilla tutkittaessa mikrokliiniss\xc3\xa4 n\xc3\xa4kyy pikkuruista kertauskaksostumista, joka muodostaa ristikkomaisia rakenteita, joista ei voi erehty\xc3\xa4._NEWLINE_Pertiitti on joko mikrokliini\xc3\xa4 tai ortoklaasia, jossa esiintyy ohuita suotautuneen albiitin lamelleja._NEWLINE_Amatsonikivi eli amatsoniitti on kaunis, mikrokliinin vihre\xc3\xa4 muunnos. Sit\xc3\xa4 ei l\xc3\xb6ydy Amazonin altaan alueelta, mutta sen nimenneet espanjalaiset tutkijat ilmeisesti sekoittivat sen toiseen alueelta l\xc3\xb6ytyv\xc3\xa4\xc3\xa4n vihre\xc3\xa4\xc3\xa4n mineraaliin._NEWLINE_My\xc3\xb6s natriumia sis\xc3\xa4lt\xc3\xa4v\xc3\xa4\xc3\xa4 anortoklaasiksi nimetty\xc3\xa4 kalimaas\xc3\xa4lp\xc3\xa4\xc3\xa4 esiintyy. Se on kiteinen KAlSi\xe2\x82\x83O\xe2\x82\x88:n ja NaAlSi\xe2\x82\x83O\xe2\x82\x88:n kiinte\xc3\xa4 liuos, jossa kalium-alumiinisilikaatti on hallitsevassa osassa.'